CELEX: 62019TN0672
Language: fi
Date: 2019-10-02 00:00:00
Title: asia T-672/19: Kanne 2.10.2019 – Companhia de Seguros Índico v. komissio

25.11.2019   
            
            
               FI
            
            
               Euroopan unionin virallinen lehti
            
            
               C 399/97
            
         
      Kanne 2.10.2019 – Companhia de Seguros Índico v. komissio
      (asia T-672/19)
      (2019/C 399/115)
      Oikeudenkäyntikieli: portugali
      
         Asianosaiset
      
      
         Kantaja: Companhia de Seguros Índico SA (Maputo, Mosambik) (edustajat: asianajajat R. Oliveira ja J. Schmid Moura)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan 18.7.2019 tehdyn Euroopan komission päätöksen
               
            
                  —
               
               
                  velvoittamaan komission korvaamaan kantajan oikeudenkäyntikulut ja vastaamaan omista oikeudenkäyntikuluistaan.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1.
               
               
                  Ensimmäinen kanneperuste, joka perustuu vilpittömän mielen periaatteen ja harkintavallan väärinkäytön kiellon rikkomiseen
                  
                               
                           
                           
                              Se, että Mosambikin tasavallan ja EU:n välisestä yhteistyöstä vastaava kansallinen tulojen ja menojen hyväksyjä (jäljempänä GON) vaati takaisin kantajan asettamia vakuuksia, mikä on nyt esillä olevan riidan taustalla ja joka johti siihen, että komissio teki riidanalaisen päätöksensä, on selvästi vilpittömän mielen periaatteen vastaista ja kyseessä on selvä harkintavallan väärinkäyttö. Se, että kantaja ei maksanut GON:n lainvastaisesti takaisin vaatimia vakuuksia, johti siihen, että Euroopan komissio teki riidanalaisen päätöksen, jossa kantaja jätettiin kolmen vuoden ajaksi neuvoston asetuksessa (EU) N:o 2018/1877 ja Euroopan parlamentin ja neuvoston asetuksessa (EU, Euratom) N:o 2018/1046 säädettyjen julkisten hankintamenettelyjen tai unionin avustusten ulkopuolelle, koska väitetään, että se on syyllistynyt ammattiaan harjoittaessaan vakavaan virheeseen ja että unionin talousarviosta rahoitetun sopimuksen täytäntöönpanossa on ollut talouden toimijan osalta merkittäviä puutteita keskeisten velvoitteiden täyttämisessä.
                           
                        
            
                  2.
               
               
                  Toinen kanneperuste, joka perustuu Euroopan parlamentin ja neuvoston asetuksen (EU, Euratom) N:o 966/2012 106 artiklan 2 kohdan rikkomiseen
                  
                               
                           
                           
                              Riidanalainen päätös on kumottava, koska Euroopan komissio on tehnyt ilmeisiä virheitä kantajan toimintaa koskevassa alustavassa oikeudellisessa luonnehdinnassa, koska
                              
                                          —
                                       
                                       
                                          kantajan ei voida katsoa syyllistyneen ”ammattiaan harjoittaessaan vakavaan virheeseen” asetuksen (EU, Euratom) N:o 966/2012 106 artiklan 1 kohdan c alakohdassa tarkoitetulla tavalla, ja
                                       
                                    
                                          —
                                       
                                       
                                          kantajan toiminnan osalta ei voida katsoa, että ”talousarviosta rahoitetun sopimuksen täytäntöönpanossa on ollut talouden toimijan osalta merkittäviä puutteita keskeisten velvoitteiden täyttämisessä” asetuksen (EU, Euratom) N:o 966/2012 106 artiklan 1 kohdan e alakohdassa tarkoitetulla tavalla.
                                       
                                    
                        
            
                  3.
               
               
                  Kolmas kanneperuste, joka perustuu Euroopan parlamentin ja neuvoston asetuksen (EU, Euratom) N:o 966/2012 106 artiklan 3 kohdan rikkomiseen
                  
                               
                           
                           
                              Riidanalainen päätös on kumottava, koska Euroopan komissio ei ole kunnioittanut suhteellisuusperiaatetta ja kantajan poissulkeminen on siten suhteetonta.